Document ID: /roh_data/filtered/fineweb-2-filterrobots_roh.jsonl.gz/6462

Ils da Cuira tegnan vi da lur pendiculara: Els concedan ina contribuziun d'investiziun da passa 24 milliuns che pussibilitescha da realisar uss ina colliaziun directa da la chapitala si Brambrüesch. La participaziun a la votaziun è stada tar radund 48%.
Il president da la citad da Cuira, Urs Marti, sa mussa fitg cuntent – i saja numnadamain in resultat grondius. Cun ina pendiculara pli moderna sajan garanti er ils da Cuira puspè motivads dad ir si Brambüesch:
Sche mintga abitanta u abitant da Cuira va si duas giadas ad onn è il deficit davent.
Quai fiss fitg bel, di Mario Cortesi da la PPS Cuira, che n'ha betg sustegnì il project. Dapli ch'in unic lift na dettia quai dentant tuttina betg sisum Brambrüesch.
La colliaziun directa duai garantir:
- ina colliaziun sperta en 8 minutas – enstagl dad uss var 17 minutas
- nagina midada pli entamez il traject, sin il «Känzeli»
- in'investiziun gronda per dal bun – suenter ils passa 24 milliuns restan ils custs sco enfin uss tar circa 1 milliun francs ad onn
Il suveran suonda cun sia decisiun a la suprastanza da Cuira: Per Tom Leibundgut, cusseglier da la citad ed en quella funcziun er president da las pendicularas Brambrüesch Chur Dreibündenstein eri cler, che la colliaziun directa saja la meglra varianta per colliar Cuira cun Brambrüesch.
Cunter quest'idea era s'exprimida en emprima lingia la PPS. Per ses president da fracziun Mario Cortesi avessi fatg da basegn da preschentar anc almain in'ulteriura varianta. La colliaziun directa saja memia luxuriusa.
RR novitads 14:00++